stanford-oval/wikipedia huggingface dataset:
מאיסה עבד אלהאדי
ביוגרפיה

עבד אלהאדי נולדה למשפחה ערבית-מוסלמית בנצרת, ישראל, שם היא מתגוררת. אביה רופא משפחה, אמה קוסמטיקאית שניהלה בעבר חנות לתכשיטי זהב. שנייה מבין ארבעת ילדיהם, שלוש בנות ובן. לאחר התיכון, עבדה כמלצרית. התחתנה מוקדם, בניגוד לדעת הוריה על נישואין בגיל צעיר. לאחר כשנה התגרשה.
כתוצאה מכך, בהיותה בת עשרים, החליטה לשנות את מסלול חייה. למדה זמן קצר חינוך וסוציולוגיה, ואז חזרה לחלומה להיות שחקנית, התחברה לקבוצת שחקנים חובבים והחלה להופיע איתם בנצרת. במקביל סיימה תואר B.A בהידרותרפיה במכון וינגייט לחינוך גופני וספורט שבנתניה, ולעבוד כמלצרית. תוך כדי עבודה זאת פגשה במסעדה את הבמאי אליה סולימאן, וזה הציע לה את תפקידה הראשון. בעקבות פגישה זאת החלה לגשת לאודישנים וללמוד באקדמיה לאמנויות המופע, אותה סיימה בהצטיינות. הוריה התנגדו לרצונה להיות שחקנית, לכן סיפרה להם על כך וקיבלה את ברכתם רק לאחר סיום הלימודים, כשהזמינה אותם להצגתה.
קריירה > טלוויזיה וסדרות

בשנת 2011 שיחקה עבד אלהאדי בסדרת הטלוויזיה "אחת אפס אפס" בערוץ 10. בין השנים 2012–2014 שיחקה בשתי עונות של סדרת הדרמה של הערוץ הראשון "30 ש"ח לשעה", בה גילמה את דמותה של נור. בשנת 2013 גילמה את יסמין בסדרה הקומית "שנות ה-80".
בשנת 2014 החלה לגלם את אחת הדמויות הראשיות בסדרה "מתים לרגע" של HOT, את דמותה של אסמא, לצד אגם רודברג, עפר שכטר, אביגיל הררי ואדי קבטנר. בהמשך שיחקה גם בסדרת המתח "בתולות".
בשנת 2015 שיחקה בסדרת דרמה ישראלית בת 12 פרקים בערוץ הראשון, "לכודים ברשת" בבימויו של עלי נסאר.
בשנת 2017 חזרה לתפקיד של אסמא בעונה השנייה של "מתים לרגע". באותה שנה שיחקה בתפקיד הראשי בסדרת רמדאן יומית של הטלוויזיה הירדנית, "אהבה". שיחקה גם במיני סדרה הבריטית של פיטר קוזמינסקי (אנ'), "The State", על בריטים המצטרפים לארגון דאעש.
בשנת 2018 הופיעה בסרט הטלוויזיה "המלאך" של רשת נטפליקס בתפקיד רעייתו של אשרף מרואן ובתו של נאצר.
בשנת 2020 גילמה את זוהירה בסדרת המתח הבריטית "בגדאד סנטרל", הפקת משותפת של ערוץ 4 הבריטי ושל הולו, לצד שחקנים כמו קלרה ח'ורי ותאופיק ברהום.
בשנת 2021 גילמה את אחת הדמויות הראשיות בסדרה "נאפס".
קריירה > תיאטרון ובמה

שיחקה במחזה "משחק מכור" בתיאטרון קהילתי נצרת. בתיאטרון מג'ד נצרת שיחקה במחזות "הפרח" ו"לאן חברה" של הבמאי מחמד מנאדרה. בהמשך שיחקה במחזות "שמש אל תלכי" באנסמבל פרינג' נצרת, ו"מלחמה ואהבה" מאת קרלו גולדוני בבימויו של עאמר חליחל באקדמיה לאמנויות המופע, תל אביב-יפו. שיחקה בהצגת "חתול רחוב" מאת גורן אגמון, בבימויו של מוחמד מנאדרה.
בשנת 2013 גילמה את התפקיד הראשי של סטאס, במסגרת לימודיה באקדמיה לאמנויות המופע בתל אביב, בהצגה "ארבע נשים" ("Dead Fish") מאת פאם ג'מס (אנ'), בבימויה של אורנה עקאד. באותה שנה גילמה את התפקיד הראשי של ג'וליה בהצגה לפי מחזה מאת פיליפ בארי (אנ') "חופשה" (אנ'), בבימויו של ג'ורג' איברהים.
טענות לתמיכה בארגוני טרור

לאחר טבח שבעה באוקטובר, העלתה עבד אלהאדי לרשתות החברתיות תכנים שנטען לגביהם כי הם מהווים תמיכה בארגוני הטרור חמאס והג'יהאד האסלאמי ומציגים, בין היתר, לעג לקשישה שנחטפה לעזה, ואת פריצת גדר הגבול בעזה עם הכיתוב "Lets Go Berlin Style" (התייחסות לנפילת חומת ברלין). בנוסף, נטען שהביעה שמחה על חטיפת חיילים ואזרחים בקבוצת וואטסאפ עם חברותיה. בעקבות כך נעצרה לחקירה על-ידי משטרת ישראל. גוף השידור HOT גינה את דבריה והודיע על הפסקת שיתוף הפעולה איתה. הסוכנות שייצגה אותה החליטה לסיים את ההתקשרות עמה.
לאחר מספר ימים שוחררה למעצר בית, וב-29 באוקטובר 2023 הוגש נגדה כתב אישום באמצעות פרקליטות מחוז צפון, בגין "גילוי הזדהות עם ארגון טרור (חמאס וגא"פ)" ו"הסתה לטרור" (שניהם לפי חוק המאבק בטרור). בעקבות התנהלותה של עבד אלהאדי והגשת כתב האישום נגדה, שלח שר הפנים משה ארבל מכתב למנכ"ל רשות האוכלוסין וההגירה ובו ביקש שיורה ללשכה המשפטית לבחון את התקיימות התנאים לשלילת אזרחותה הישראלית.
בנובמבר 2024 פסק בית משפט השלום בנצרת כי אלהאהדי תשוחרר ממעצר בית שארך כשנה, אך עדיין נמנעת ממנה האפשרות מלהשתמש ברשתות חברתיות, למעט וואטסאפ. בהתייחסות ציבורית ראשונה להתבטאויותיה הביעה חרטה על מעשיה וטענה כי פעלה באימפולסיביות. עוד סיפרה כי היא מקבלת עשרות איומי מוות, נמנעת מלהגיע למקומות ציבוריים ומתכננת להתחיל חיים חדשים בספרד.
קטלוג ספרייה

קטלוג כרטיסים עם מגירה פתוחה לרווחה, בספרייה הלאומית בירושלים
קטלוג ספרייה הוא אוסף של רישומי הפריטים הביבליוגרפיים שנמצאים בספרייה או בקבוצת ספריות. פריט ביבליוגרפי הוא ישות הכוללת פריטי מידע הרלוונטיים למשתמשי הספרייה. פריטי המידע עשויים לכלול ספרים, קובצי מחשב, גרפיקה, ריאליה (אנ'), חומרים קרטוגרפיים ועוד.
קטלוג כרטיסים הוא אוסף כרטיסים השמורים במגירות ומכילים את כל רישומי הפריטים הביבליוגרפיים, כלומר סוג של קטלוג ספרייה. כל כרטיס מייצג רשומה בודדת בקטלוג הספרייה, ומכיל מידע ביבליוגרפי הכולל את שם המחבר, את כותרת הספר, את מיקומו בספרייה, ונושאים שבהם עוסק הספר. הכרטיסים המייצגים כל פריט משוכפלים כמספר הרשומות המופיעות בכרטיס, ומסודרים בכל פעם לפי נושא אחר.
קטלוג הכרטיסים היה בשימוש לפני המצאת המחשב, אך מאז שנכנס המחשב לשימוש הוא הוחלף בקטלוג ציבורי מקוון (OPAC). חלק מהספריות עדיין מתייחסות לקטלוג המקוון כ"קטלוג כרטיסים". לחלק מהספריות עם גישה לקטלוג הציבורי המקוון יש עדיין קטלוגים של כרטיסים באתר, אך הם נחשבים למשאב משני, ומתעדכנים לעיתים רחוקות. ספריות רבות שומרות על קטלוג הכרטיסים הפיזי שלהן, ומציגות שלט המודיע על השנה האחרונה שבה עודכן הקטלוג. חלק מהספריות גרטו את קטלוג הכרטיסים שלהן לטובת ההקטלוג המקוון במטרה לחסוך במקום.
קטלוג הספריות הבינלאומי הגדול בעולם הוא קטלוג WorldCat, המנוהל על ידי קואופרטיב הספריות OCLC. בינואר 2021, WorldCat כלל יותר מ-500,000,000 רשומות ביבליוגרפיות, ולמעלה מ-3 מיליארד פריטי מידע.
מטרה

בשנת 1841 ובשנת 1876, נטלו על עצמם אנטוניו פאניצי (אנ') וצ'ארלס אמי קטר בהתאמה עבודה חלוצית בהגדרת מערכות כללים מוגדרות לקטלוג. הכללים נוסחו על פי מודלים תאורטיים. בספרו "כללים ליצירת קטלוג מילוני מודפס", כתב קטר את המטרות המפורשות של מערכות ביבליוגרפיות. לדברי קטר, היעדים הללו היו:
זיהוי ואיתור - לאפשר לאדם למצוא ספר על פי אחד מהפרמטרים המאפיינים אותו, הכוללים את המחבר, את הכותרת, את הנושא ואת תאריך ההוצאה לאור.
איגוד וסידור - להציג את המידע הקיים בספרייה באופן מסודר, על פי מחבר, בנושא נתון, ובסוגה ספרותית מסוימת.
מתן אפשרות בחירה והרחבת אופקים - לסייע בבחירת ספר לפי המהדורה של הספר או לפי אופיו.
מטרות דומות נכללות גם בהגדרות מודרניות יותר של קטלוגים, שנוסחו לאורך המאה ה-20.
בשנת 1998 נעשה ניסיון עדכני יותר לתאר את המטרות של קטלוג ספרייה באמצעות מודל דרישות פונקציונליות לרשומות ביבליוגרפיות (FRBR), המגדיר ארבע מטרות שהקטלוג נדרש לאפשר את ביצוען: איתור, זיהוי, בחירה והשגה.
קטלוג יכול לשמש כרשימת מלאי של תכולת הספרייה. אם פריט לא נמצא בקטלוג, המשתמש יכול להמשיך בחיפוש אחריו בספרייה אחרת.
סוגים

ישנם נושאים מסוימים שעל פיהם מקובל ליצור קטלוגים.
קטלוג מחברים: קטלוג הממוין בסדר אלפביתי לפי שמות המחברים, העורכים או המאיירים.
קטלוג נושאים: קטלוג שממוין על סמך הנושאים שבהם עוסק הספר.
קטלוג כותרות: קטלוג הממוין בסדר אלפביתי לפי הנושאים שבהם עוסק הספר.
קטלוג מילון: קטלוג שבו כל המאפיינים - מחבר, כותרת, נושא, סדרה - משולבים בסדר אלפביתי אחד. צורת הקטלוג הזו הייתה נפוצה בספריות בצפון אמריקה לפני הופעת הקטלוג הממוחשב.
קטלוג מילות מפתח: קטלוג נושאים על פי סדר אלפביתי, בהתאם למערכת מילות מפתח כלשהי.
צורות קטלוג אלפביתית מעורבת: לעיתים נעשה שימוש בקטלוג אלפביתי לפי חלק ממאפייני הספר, למשל מחבר וכותרת, או מחבר, כותרת ומילות מפתח.
קטלוג שיטתי: קטלוג נושאים הממוין לפי חלוקה שיטתית כלשהי של נושאים.
קטלוג רשימת מדף: קטלוג שבו הרשומות ממוינות באותו סדר שבו נגנזים פריטים ביבליוגרפיים. קטלוג זה עשוי לשמש גם כרשימת המלאי הרשמית של הספרייה.
מיון

בקטלוג כותרת, ניתן להבחין בשני אופנים שבהם ניתן למיין את הנושאים:
על פי סדר המיון הדקדוקי (בשימוש בעיקר בקטלוגים ישנים) - המילה החשובה ביותר בכותרת היא המונח הראשון שעל פיו מתבצע המיון. חשיבותה של מילה נמדדת על פי כללים דקדוקיים. לדוגמה, שם העצם הראשון עשוי להיות מוגדר כמילה החשובה ביותר.
על פי סדר המיון המכני - המילה הראשונה של הכותרת היא המונח הראשון שעל פיו מתבצע המיון. רוב הקטלוגים החדשים משתמשים בסכמה זו, אך עדיין כוללים זכר לסדר המיון הדקדוקי, ומזניחים Stop words (אנ') (The, A וכו') בתחילת הכותרת.
היתרון של סידור על פי המיון הדקדוקי הוא שלעיתים קרובות המילה החשובה ביותר בכותרת היא גם מילת מפתח טובה. זו המילה שרוב הקוראים זוכרים, גם כאשר הם אינם זוכרים את הכותרת במלואה. עם זאת, החסרון שלה הוא שעל מנת לבחור את המילה החשובה ביותר, נדרשים כללים דקדוקיים רבים ומפורטים, כך שבמקרים רבים רק משתמשים מומחים יוכלו לחפש בקטלוג ללא עזרה מהספרן.
בחלק מהקטלוגים קיים סטנדרט לכתיבת שמות של יוצרים, גם כאשר על פני הפריט עצמו הם כתובים באופן שונה. סטנדרטיזציה זו מושגת על ידי תהליך הנקרא בקרת זהויות. היתרון של בקרת הזהויות הוא שקל יותר לענות על השאלה "אלו יצירות של מחבר נתון קיימות בספרייה?". מצד שני, ייתכן שיהיה קשה יותר לענות על השאלה "האם יש בספרייה ספר מסוים?" במקרה שבו שם המחבר מאוית בצורה לא סטנדרטית על פני הספר.
עבור פריטים מסוימים, גם הכותרת יכולה לעבור תהליך סטנדרטיזציה. המונח הטכני לכך הוא כותר אחיד (אנ'). לדוגמה, לעיתים תרגומים ומהדורות חדשות ממוינים על פי הכותר המקורי. בקטלוגים רבים, חלקי הביבליה ממוינים תחת השם הסטנדרטי של הספרים שהם מכילים. מחזותיו של ויליאם שייקספיר הם דוגמה נוספת לתפקיד שמילאה כותרת אחידה בקטלוג הספרייה.
במקרים של תרגומים משפות זרות, עשויות להתעורר בעיות הנוגעות למיון הרשומות:
שפות מסוימות משתמשות באלפבית שסדר האותיות בו שונה. למשל, קטלוגים הולנדיים ממיינים את צירוף האותיות IJ כ-Y. האם קטלוג אנגלי הכולל כותרים הולנדיים צריך למקם אותם בהתאם לנוהג ההולנדי, או בהתאם לסידור האלפבית האנגלי? האם קטלוג הולנדי צריך למיין מילים לא הולנדיות באותו אופן? כמו כן, לעיתים מופיעות בכותרים ליגטורות שצריך להחליט על סדר המיון שלהן.
חלק מהכותרים מכילים מספרים, למשל שמו של הספר 1984. האם יש למיין אותם כמספרים, או לאיית אותם כ"אלף תשע מאות שמונים וארבע"? גם כותרות המתחילות בסימן דיאקריטי מעלות בעיה דומה.
בתרבויות אחרות, לעיתים ההפרדה בין השם הפרטי לבין שם המשפחה נעשית באופן שונה. למשל, בתרבות הסינית, שם המשפחה נכתב לפני השם הפרטי ולפיכך הופך למעין "שם פרטי". דוגמה לכך היא הסופר סון דזה.
סיווג

בקטלוג הממוין על פי נושאים, נדרש לבחור את מערכת הסיווג שעל פיה יחולק המידע לנושאים. המקטלג יבחר מילות מפתח מתאימות לפריט הביבליוגרפי, ומספר סיווג ייחודי המכונה עיול. המספר משמש הן לזיהוי הפריט, והן לסידור הפריטים על מדפים תוך הצבת פריטים בעלי נושאים דומים זה ליד זה. בצורה כזו משתמשי הספרייה יכולים לאתר פריטים דומים בצורה חכמה, ולחוות סרנדיפיות בתהליך החיפוש שלהם.
קטלוג מקוון

בשנת 1983 פותח הקטלוג המקוון הראשון באמצעות תוכנת Dynix (אנ'). התוכנה הייתה בשימוש נרחב עד סוף שנות ה-90, ושיפרה מאוד את השמישות של קטלוגים, הודות ליצירת תקני MARC בשנות ה-60.
תקני MARC המסדירים את יצירת רשומות הקטלוג כוללים לא רק כללי קיטלוג רשמיים כגון כללי הקיטלוג האנגלו-אמריקאים, ואת כללי תיאור משאב וגישה (RDA), אלא גם כללים ספציפיים ל-MARC, שבאים לידי ביטוי הן בספריית הקונגרס האמריקאית, והן ב-OCLC שבונה ומתחזקת WorldCat. תקני MARC שימשו במקור לאוטומציה של יצירת כרטיסי קטלוג פיזיים, אך השימוש בהם התפתח גם לקטלוגים ממוחשבים.
הקטלוג הציבורי המקוון ייעל את תהליך החיפוש והקטלוג שהיה מקובל עד אז בקטלוג הכרטיסים הפיזי, במספר דרכים:
אין צורך למיין את הקטלוג המקוון באופן סטטי, מכיוון שהמשתמש יכול לבחור את סוג המיון באופן דינמי - על פי מחבר, כותרת, מילת מפתח ועוד.
רוב הקטלוגים המקוונים מאפשרים חיפוש של מילה בכותרת או בשדה אחר, מה שמגדיל את מספר הדרכים לאתר רשומה.
קטלוגים מקוונים רבים מאפשרים שמירה של מספר דרכים לכתוב את שם המחבר.
ביטול כרטיסי הנייר הפך את המידע לנגיש יותר עבור אנשים בעלי מוגבלות, כמו לקויי ראייה או אנשים המשתמשים בכיסאות גלגלים.
שטח האחסון הפיזי מצטמצם במידה ניכרת.
עדכון הקטלוג יעיל משמעותית.
גלריה

קטלוג הכרטיסים בספריית Sterling Memorial Library באוניברסיטת ייל
קטלוג הכרטיסים בספרייה המרכזית של מנצ'סטר
חדר הקריאה המרכזי בספריית הקונגרס
קטלוג הכרטיסים בספריית הקונגרס
קטלוג כרטיסים באוניברסיטת ייל
ראו גם

קטלוג (ספרנות)
קטלוג
לוחמי החופש הכלכלי

| --- | --- |

 מדינה:  דרום אפריקה 
 מנהיגים:  יוליוס מאלמה
 תקופת הפעילות:  2013–הווה (כ־12 שנים)
 אידאולוגיות:  מרקסיזם-לניניזם קומוניזם לאומנות שחורה אנטי-ציונות
 מטה:  יוהנסבורג 
 מיקום במפה הפוליטית:  שמאל רדיקלי
 נציגויות בפרלמנטים
 האספה הלאומית:  39 / 400
 המועצה הלאומית של הפרובינציות:  11 / 90
 
 effonline.org
 
לוחמי החופש הכלכלי (באנגלית: Economic Freedom Fighters או בקיצור EFF) היא מפלגת שמאל רדיקלי מרקסיסטית-לניניסטית ולאומנית שחורה בדרום אפריקה. היא נוסדה על ידי נשיא ליגת הנוער של הקונגרס הלאומי האפריקני לשעבר, יוליוס מאלמה, ובעלי בריתו, ב-2013. מאלמה הוא מנהיג המפלגה. כיום היא המפלגה השלישית בגודלה בשני הבתים של הפרלמנט של דרום אפריקה.
מאז הקמתה, ה-EFF השמיעה הצהרות גזעניות ושנויות במחלוקת על מספר קבוצות מיעוט דרום אפריקאיות, במיוחד כלפי דרום אפריקאים לבנים. בנוסף, היא הואשמה באנטישמיות, כיוון שהיא מתייחסת לישראל כמדינה "רעה" ודוגלת בהשמדתה. במהלך מלחמת חרבות ברזל, מאלמה הצהיר על תמיכת המפלגה בארגון הטרור חמאס ובמתקפת הפתע על ישראל ב-2023, והודיע וכי אם המפלגה תנצח בבחירות 2024, היא תשלח נשק על מנת לסייע לארגון חמאס.
הערות שוליים

↑  Zach Goldhammer, The Coded Clothes of South Africa's Economic Freedom Fighters, The Atlantic, ‏2014-08-01 (באנגלית)
↑  South Africa: Judicial Activism On Zuma Has Limits, By Rafiq Raji, opinion.premiumtimesng.com
↑  Vishwas Satgar, Black Neofascism? The Economic Freedom Fighters in South Africa
↑  , Malema launches his Economic Freedom Fighters, Dispatch Online, 2013
↑  'We are cutting the throat of whiteness' – Malema on plans to remove Trollip | News24, web.archive.org, ‏2018-06-18
↑  Malema slammed for comments on whites, web.archive.org, ‏2017-04-17
↑  לירות בלבנים, לחמש את חמאס: המנוע של השנאה הדרום אפריקנית, נבדק ב-2024-02-20
↑  Israel is an 'evil state that must be destroyed' - South Africa's EFF, The Jerusalem Post | JPost.com, ‏2022-05-19 (באנגלית)
↑  South African Politician Julius Malema: Hamas Did Nothing Wrong; When Under Occupation, You Shoot To Kill, That's What Nelson Mandela Did; When We Take Over, We Will Arm Hamas, Remove Israeli Embassy, MEMRI (באנגלית)
| מפלגות בדרום אפריקה |
| --- | --- | --- |
| מושבות הכף, טרנסוואל ואורנג' (עד 1910) | המפלגה הפרוגרסיבית • המפלגה הדרום-אפריקאית • מפלגת העם • אפריקאנר בונד |  |
| דרום אפריקה (1910–1928) איחוד דרום אפריקה (1910–1961) | המפלגה היוניוניסטית • המפלגה הדרום-אפריקאית • המפלגה הלאומית • המפלגה המאוחדת • מפלגת הלייבור • מפלגת הדומיניון • המפלגה האפריקאנרית • הקונגרס הלאומי האפריקני • הקונגרס הפאן אפריקני • מפלגת העם • המפלגה הלאומית המאוחדת • המפלגה הלאומית המטוהרת • המפלגה הליברלית • המפלגה השמרנית הלאומית • המפלגה הפרוגרסיבית • המפלגה הקומוניסטית • הליגה הסוציאליסטית הבינלאומית |  |
| דרום אפריקה (1928–1994) רפובליקת דרום אפריקה (1961–1994) | המפלגה הלאומית • המפלגה המאוחדת • המפלגה הפרוגרסיבית • המפלגה הליברלית • מפלגת הלייבור • הקונגרס הלאומי האפריקני • הקונגרס הפאן אפריקני • המפלגה הפרוגרסיבית הפדרלית • מפלגת הרפובליקה החדשה • המפלגה השמרנית • מפלגת החופש של אינקטה • המפלגה הקומוניסטית |  |
| דרום אפריקה רפובליקת דרום אפריקה (החל מ-1994) | הקונגרס הפאן אפריקני • הברית הדמוקרטית • המפלגה הלאומית • לוחמי החופש הכלכלי • המפלגה הדמוקרטית • המפלגה הלאומית החדשה • מפלגת החופש של אינקטה • המפלגה הקומוניסטית • הקונגרס הלאומי האפריקני • המפלגה השמרנית • חזית החירות פלוס • הדמוקרטים העצמאיים |  |
ראו גם: התפתחות המערכת המפלגתית בדרום אפריקה בעידן המודרני
| --- | --- |
בקרת זהויות :  LCCN: no2014103456  VIAF: 309858012   WorldCat (עם VIAF): 309858012
טום בריידי

| --- | --- |

בריידי, 2021
 לידה:  3 באוגוסט 1977 (בן 47) סן מטאו, קליפורניה, ארצות הברית
 לאום:  אמריקאי
 עמדה:  קוורטרבק
 גובה:  1.93 מטר
 משקל:  102 קילוגרם
 מספר:  12
 מכללה:  אוניברסיטת מישיגן
 דראפט:  דראפט ה-NFL‏ 2000, ניו אינגלנד פטריוטס, סבב 6, מספר 199
 קבוצות כשחקן
 2000–2020 2020–2023:  ניו אינגלנד פטריוטס טמפה ביי באקנירס
 הישגים כשחקן
 זכייה ב-7 סופרבולים (XLIX, XXXIX, XXXVIII, XXXVI, LI, LIII, LV)  זכייה בחמישה תוארי MVP של משחק הסופרבול (LV ,LI ,XXXVI, XXXVIII, XLIX)  שלוש פעמים MVP של ה-NFL‏ (2007, 2010, 2017)  פעמיים שחקן ההתקפה של השנה (2007, 2010)  בחירה לפרו בול – 15 פעמים (2001, 2004, 2005, 2007, 2009–2018, 2021)  בחירה לאול-פרו - 3 פעמים (2007, 2010, 2017)  פעמיים ספורטאי השנה של ספורטס אילוסטרייטד (2005, 2021)  ספורטאי השנה של סוכנות AP לשנת 2007  הקאמבק של השנה (2009)  בחירה לנבחרת העשור הראשון של המאה ה-21 ב-NFL  בחירה לנבחרת העשור השני של המאה ה-21 ב-NFL  בחירה לקבוצת השנה ה-100 של ה-NFL
 
תומאס אדוארד פטריק "טום" בריידי ג'וניור (באנגלית: Thomas Edward Patrick "Tom" Brady, Jr.‏; נולד ב-3 באוגוסט 1977) הוא שחקן פוטבול אמריקאי ששיחק בעמדת הקוורטרבק בקבוצת ניו אינגלנד פטריוטס ובקבוצת טמפה ביי באקנירס.
בריידי הוא השחקן המעוטר ביותר בתולדות ה-NFL ונחשב בעיני רבים לשחקן הטוב ביותר בתולדות הליגה. בין הישגיו זכייה בשבעה משחקי סופרבול (שישה עם קבוצת ניו אינגלנד פטריוטס ואחד עם טמפה ביי באקנירס), חמישה תוארי MVP של משחק הסופרבול, ושלושה תוארי MVP של העונה הסדירה. בריידי מחזיק בשיא של 286 ניצחונות בליגה, כולל שיא של 251 ניצחונות בעונה הסדירה. הוא שיאן ההופעות והניצחונות בפלייאוף ובסופרבול, מחזיק בשיאי המסירות לטאצ'דאון ובכמות היארדים במהלך העונות הסדירות והפלייאוף. בפברואר 2023 הודיע על פרישתו ממשחק בליגת ה-NFL.
הוא נבחר בסיבוב השישי (בחירה 199) בדראפט ה-NFL‏ בשנת 2000 מאוניברסיטת מישיגן על ידי קבוצת ניו אינגלנד פטריוטס.
ביוגרפיה

בריידי נולד וגדל בסן מטאו שליד סן פרנסיסקו בקליפורניה ולו שלוש אחיות גדולות, כולן היו ספורטאיות מחוננות. כילד העריץ את ג'ו מונטנה, הקוורטרבק של קבוצת סן פרנסיסקו 49' ואף נכח ביציע במשחק המפורסם בו הוביל מונטנה את קבוצתו לניצחון בגמר חטיבת ה-NFC במהלך שזכה לכינוי "המסירה" (The Catch). הוא למד בתיכון ג'וניפו סרה, בית ספר בעל מסורת של הצטיינות וטיפוח ספורטאים, וכיכב בנבחרות הפוטבול והבייסבול של התיכון. בריידי שקל קריירה בתור שחקן בייסבול מקצועני, כיוון שנחשב בתיכון לאחד התופסים המצטיינים בארצות הברית, ואף נבחר בדראפט של ליגת הבייסבול המקצוענית על ידי מונטריאול אקספוז. הוא ויתר על הבייסבול לטובת ניסיון להיות שחקן פוטבול מקצועני.
ביוגרפיה > קריירה כשחקן בליגת המכללות

עד שנתו האחרונה בתיכון לא עקבו תוכניות הפוטבול הגדולות בליגת המכללות אחר בריידי. אביו החליט למשוך את תשומת לבם על ידי הפקת קלטת וידאו ובה קטעים נבחרים מביצועיו של בריידי ושליחתה ל-54 אוניברסיטאות ברחבי ארצות הברית. הקלטת הגיעה לביל האריס, עוזר מאמן קבוצת הפוטבול של אוניברסיטת מישיגן ששיתפה עם צוות האימון הבכיר, ולאחר צפייה בקטעים נוספים של בריידי, פגישה עמו ועם משפחתו, הוחלט לגייסו לקבוצה.
ב-1996 החל בריידי ללמוד באוניברסיטת מישיגן לאחר שזכה למלגת ספורט כשחקן בנבחרת הפוטבול של האוניברסיטה.
במישיגן נאלץ בריידי להתמודד על מקומו בהרכב הפותח, בשנתיים הראשונות היה אחד המחליפים של כוכב הקבוצה, בריאן גריסי, שהוביל את מישיגן לזכייה משותפת באליפות ב-1997. לאחר עזיבתו של גריסי התמודד בריידי עם דרו הנסון שנחשב לכוכב העתיד של הקבוצה. בעונתו השלישית (1998) פתח בכל המשחקים של קבוצתו שסיימה במאזן של 10–3, במשחק הגמר בתום העונה הוביל את מישיגן לניצחון ב"סיטרוס בול" בינואר 1999 מול אוניברסיטת ארקנסו, הקבוצה חזרה בהנהגתו מפיגור של 24–31 לניצחון 45–31. בתחילת עונת הסניור שלו נאלץ לחלוק דקות משחק עם הנסון בשל מדיניות המאמן לשתף את שניהם, כשברבע הראשון פותח שחקן אחד וברבע השני עמיתו. בעקבות הצטיינותו של בריידי במשחק מול אוניברסיטת המדינה של מישיגן, במהלכו נכנס כמחליף והצליח למחוק פיגור של 17 נקודות, תפס עד תום העונה את עמדת הקוורטרבק הפותח והקבוע. הוא הוביל את הקבוצה לניצחון בהארכה ב"אורנג' בול" בינואר 2000 נגד אוניברסיטת אלבמה. במשחק רשם בריידי את תצוגת השיא שלו במכללות: הוא השלים 74% מזריקותיו, השיג 4 טאצ'דאונים ו-369 יארדים. מאזנו של בריידי בשנתיים בהן פתח בהרכב היה 20 ניצחונות לעומת 5 הפסדים. את לימודיו במישיגן סיים עם תואר ראשון בלימודים כלליים עם התמחות בניהול ובפסיכולוגיה.
ביוגרפיה > קריירה כשחקן בליגת המכללות > סטטיסטיקה במכללות

| עונה | קבוצה | משחקים | מסירה> Att | מסירה> Comp | מסירה> Pct | מסירה> Yds | מסירה> Y/A | מסירה> TD | מסירה> Int | מסירה> Rtg |
| --- | --- | --- | --- | --- | --- | --- | --- | --- | --- | --- |
| 1996 | אוניברסיטת מישיגן | 2 | 5 | 3 | 60.0 | 26 | 5.2 | 0 | 1 | 63.7 |
| 1997 | אוניברסיטת מישיגן | 4 | 15 | 12 | 80.0 | 103 | 6.9 | 0 | 0 | 137.7 |
| 1998 | אוניברסיטת מישיגן | 12 | 323 | 200 | 61.9 | 2,427 | 7.5 | 14 | 10 | 133.1 |
| 1999 | אוניברסיטת מישיגן | 11 | 295 | 180 | 61.0 | 2,217 | 7.5 | 16 | 6 | 138.0 |
| סך הכל | סך הכל | 29 | 638 | 395 | 61.9 | 4,773 | 7.5 | 30 | 17 | 134.9 |
מקרא טבלה:
Att - ניסיונות מסירה, Comp - מסירות מוצלחות, Pct - שיעור מסירות מוצלחות, Yds - כמות יארדים במסירה, Y/A - כמות יארדים לניסיון מסירה, TD - טאצ'דאונים במסירה, Int - מסירות שנחטפו (אינטרספשן), Rtg - קוורטרבק רייטינג (מדד יעילות)
ביוגרפיה > קריירה כשחקן בליגת ה-NFL

במבחני הקומביין, בהם נבחנים מועמדים פוטנציאליים לשחק ב-NFL, זכה בריידי לביקורות שליליות בדוחות הסקאוטים. צוין שמבנה גופו בעייתי, הוא רזה מאוד, חסר יכולות התניידות והתחמקות משחקני ההגנה וחסר עוצמה בזריקה שלו.
בדראפט ה-NFL של שנת 2000, נבחר בריידי בסיבוב השישי בלבד, במקום ה-199 (בחירה משלימה בסוף הסיבוב), על ידי ניו אינגלנד פטריוטס. לפניו נבחרו שישה קוורטרבקים אחרים. בעלי הפטריוטס, רוברט קראפט, סיפר כי אחרי הדראפט אמר לו בריידי כי הבחירה בו הייתה הצעד הטוב ביותר שהפטריוטס עשו, נבואה שאכן התגשמה. בשנתו הראשונה בקבוצה שותף רק במשחק אחד, בתור מחליף, והיה במקום הרביעי במדרג הקוורטרבקים של הפטריוטס. עם זאת הוא זכה להערכה מצד המאמן הראשי ביל בליצ'יק ועוזרו צ'ארלי וייס, כשחקן שמתאמן ועובד באופן המסור והקשה ביותר בקבוצה.
ביוגרפיה > קריירה כשחקן בליגת ה-NFL > עונת 2001

את עונת 2001 פתח בריידי כמחליפו הראשון של הקוורטרבק הפותח דרו בלדסו. במהלך המחזור השני של העונה נפצע בלדסו, בריידי החליפו לסדרת המהלכים האחרונה של המשחק ופתח בהרכב הקבוצה מאז, גם לאחר שבלדסו החלים. במחזור השלישי רשם את משחקו הראשון בקריירת ה-NFL כקוורטרבק פותח וכן את ניצחונו הראשון בליגה, 44–13 על אינדיאנפוליס קולטס. במשחק זה ובמשחק הבא שהסתיים בהפסד למיאמי דולפינס לא רשם בריידי מסירות לטאצ'דאון. לאחר שתי תצוגות פושרות אלו, כיכב בריידי במשחק החוץ מול סן דייגו צ'רג'רס, הוא הוליך את הפטריוטס בשני מהלכי הבקעה ברבע האחרון, שכפו הארכה, ובמהלך נוסף שהביא לניצחון בשער שדה. סך הכל רשם 364 יארד במסירה ושני טאצ'דאונים. במשחק הבא הצטיין שוב בניצחון 38–17 על אינדיאנפוליס קולטס, כשהוא מסר ל-3 טאצ'דאונים. בריידי הוליך את הפטריוטס לפלייאוף, עם מאזן של 11 ניצחונות (כולל שישה רצופים בסוף העונה הסדירה) ו-5 הפסדים. בפלייאוף כיכב בריידי בניצחון בהארכה 16–13 על אוקלנד ריידרס שהושג לאחר פיגור של 10 נקודות ברבע האחרון. משחק זה זכור בעיקר בשל תנאי מזג האוויר הקשים בהם התקיים (סופת שלגים), והחלטת שופט שנויה במחלוקת, אשר מנעה איבוד כדור של בריידי, שהיה חורץ את גורל המשחק לטובת הריידרס. בריידי רשם במשחק זה 312 יארד, 238 מהם במחצית השנייה וכן טאצ'דאון אחד בריצה. במשחק האליפות האזורית נגד פיטסבורג סטילרס, נפצע בברכו במהלך הרבע השני והוחלף על ידי בלדסו. הוא חזר להרכב ופתח בסופרבול XXXVI, בו ניצחה קבוצתו 20–17 את קבוצת סנט לואיס ראמס שהייתה המועמדת הברורה לניצחון. בסיום ההתמודדות נבחר בריידי ל-MVP של המשחק, לאחר שהוביל את התקפת הקבוצה בדרייב האחרון של המשחק עד להבקעת שער השדה בשנייה האחרונה, שהבטיח לה את הניצחון. בכך נהיה בריידי לקוורטרבק הצעיר ביותר לאותה עת שזוכה בסופרבול.
ביוגרפיה > קריירה כשחקן בליגת ה-NFL > עונת 2002

בעונה זו ביסס בריידי את מעמדו כקוורטרבק הפותח של הפטס, לאחר שבלדסו עבר ליריבה מאותו הבית, באפלו בילס. את העונה סיים בריידי כקוורטרבק המוביל בליגה עם 28 מסירות לטאצ'דאון. במהלך העונה נפצע בריידי בכתף, אך המשיך לפתוח בכל המשחקים. הפטריוטס סיימו עם מאזן של 9 ניצחונות ו-7 הפסדים ולא העפילו לפלייאוף בשל מאזן פנימי גרוע יותר מול יריבותיה.
ביוגרפיה > קריירה כשחקן בליגת ה-NFL > עונת 2003

בעונת 2003 הוליך בריידי את הפטס למאזן של 14 ניצחונות (12 מהם רצופים) ו-2 הפסדים בלבד. את העונה הסדירה סיים עם 3,620 יארד במסירה ו-23 טאצ'דאונים. הוא הגיע למקום השלישי בבחירה ל-MVP של העונה, לאחר יריביו הקוורטרבקים פייטון מאנינג וסטיב מקניר שחלקו יחדיו את התואר. בפלייאוף נפגש בריידי עם מאנינג ומקנייר, והתעלה על שניהם, כשהוא מוליך בכך את קבוצתו להעפלה נוספת לסופרבול. בסופרבול XXXVIII נפגשו הפטריוטס עם קרוליינה פנתרס, משחק שהסתיים בניצחון דחוק של הפטריוטס 32–29. בריידי שוב נבחר ל-MVP לאחר ששבר במשחק את שיא המסירות המושלמות בסופרבול, מסר 3 פעמים לטאצ'דאון, והוליך את הקבוצה בדרייב הניצחון, שהושג בשניות האחרונות של המשחק. בתום העונה עבר ניתוח בכתפו.
ביוגרפיה > קריירה כשחקן בליגת ה-NFL > עונת 2004

גם בעונה זו הוליך בריידי את הפטס למאזן של 14 ניצחונות בעונה סדירה. הפטריוטס שברו שיא של ניצחונות רצופים שנמשך עוד מהעונה הקודמת, 18 סך הכל בעונה הסדירה בלבד ו-21 כולל משחקי הפלייאוף. בריידי מסר בעונה זו ל-3,692 יארד ול-28 טאצ'דאונים, כמו כן קבע את מדד היעילות הטוב ביותר שלו עד לאותה עת: 92.6. בדרך לסופרבול XXXIX הפטריוטס הביסו את הקולטס והסטילרס, במשחק נגד פיטסבורג סטילרס, שנחשבו לקבוצת ההגנה הטובה בליגה, התעלה בריידי ורשם מדד יעילות של 130.5. בסופרבול עצמו ניצחו את פילדלפיה איגלס, בתצוגה מצוינת נוספת של בריידי שמסר ל-232 יארד ושני טאצ'דאונים.
ביוגרפיה > קריירה כשחקן בליגת ה-NFL > עונת 2005

בעונה זו התבססו הפטס על משחק המסירה של בריידי בעקבות פציעה מתמשכת של הרץ האחורי קורי דילון ופציעות גם של מחליפיו. בריידי הוביל את הליגה ביארדים במסירה עם 4,110, ומסר ל-26 טאצ'דאונים. הפטריוטס העפילו לפלייאוף עם מאזן של 10 ניצחונות ו-6 הפסדים, אך לאחר ניצחון בסיבוב הראשון, הפסידו לדנוור ברונקוס. היה זה הפסדו הראשון של בריידי בפלייאוף לאחר 10 ניצחונות. לאחר העונה פורסם כי את המשחקים האחרונים שיחק בריידי כשהוא סובל מבקע והוא נאלץ לעבור ניתוח.